लड़काक कानपटीपर बन्दूक राखि चमेलीसँ वियाह कराओल गेलै । चमेलीक बाबू अपन शक्तिपर खुश होइत छलथि । चमेली जखन सासुर आएल तँ ओकर दुनियें बदलि गेलै । ओकर घरबला ओकरा प्रेम नै दैत छलै । खाइ-पिबैक दिक्कत नै छलै मुदा वैवाहिक जीवन नरक बनि गेलै । दस वर्षक बाद चमेली नैहर आएल । बदलल स्वभाव आ उदास मोन देख माए बाजलीह "गै चमेली, एते उदास किए छें ? " चमेलीकेँ चुप्प देख माए फेर बाजलीह "अच्छे, बूझि गेलियै । एते वर्ष बितलाक बादो बाल-बच्चा नै भेलौं तेँ उदास छें । चल काल्हिये कोनौ बाबासँ झड़बा दै छियै । भूत-प्रेत भागि जेतौ । "
माएक बात सूनि चमेली कानैत बाजलीह "गै, हमरा लेल भूत-प्रेत तँ हमर बापे छै । हमरा कोनो ओझाक जरूरति नै छै । हमर बापकेँ कहि दहीं जे फेर मरदाबाक कनपटीपर बन्दूक राखि बच्चा जनमेबाक सबटा जोगार अपना सामने कऽ दै । जखन हमरा डूबाइये देलनि तखन लाज केहन ? "
बेटीक बात सूनि माएकेँ किछु नै फुरा रहल छलै । 